**ระเบียบกองทุนสวัสดิการชุมชนตำบลแม่สาบ**

**อำเภอสะเมิง จังหวัดเชียงใหม่**

**............................**

**ประวัติความเป็นมา**

 สืบเนื่องจากรัฐบาลมีนโยบายส่งเสริมสนับสนุนการจัดสวัสดิการให้กับประชาชน โดยมุ่งหวังให้ประชาชนคนไทยทุกคนมีคุณภาพชีวิตที่ดี และมีหลักประกันในชีวิต จึงได้เห็นชอบตามข้อเสนอของคณะกรรมการเสริมสร้างความเข็มแข็งของชุมชนแห่งชาติและอนุมัตินโยบายและโครงการสนับสนุนการจัดสวัสดิการชุมชน โดยการยกระดับให้เป็นวาระแห่งชาติในการสร้างหลักประกันความมั่นคงของชุมชน ฐานราก ฟื้นฟูทุนทางสังคม ความเข็มแข็งของชุมชนในการจัดการดูแลช่วยเหลือเกื้อกูลซึ่งกันและกัน โดยรัฐบาลได้สนับสนุนการพัฒนาความเข้มแข็งของกองทุนและสมทบงบประมาณรวมถึงการเชื่อมโยงและบูรณาการของระบบสวัสดิการชุมชนท้องถิ่นและภาครัฐ ภายใต้หลักการที่เป็นหัวใจของการจัดสวัสดิการชุมชนที่ว่า “ให้อย่างมีคุณค่า และรับอย่างมีศักดิ์ศรี”

 กองทุนสวัสดิการชุมชนกำเนิดขึ้นมาโดยยึดโยงกับแนวคิด หลักการคือทำจากสิ่งที่เป็นจริงและสอดคล้องกับวิถีชีวิตแต่ละพื้นที่ การเริ่มจากเล็กไปใหญ่แบบค่อยเป็นค่อยไป การใช้เงินเป็นเพียงเครื่องมือแต่ไม่ใช่เป้าหมายหลักหรือเงื่อนไข การมุ่งเน้นช่วยเหลือคนยากจนและผู้ด้อยโอกาส การให้การดูแลช่วยเหลือตั้งแต่เกิดจนตายกับคนทุกเพศทุกวัย การเป็นทั้งผู้ให้และผู้รับในขณะเดียวกันและการทำด้วยความรัก ความอดทน และศรัทธาซึ่งกันและกัน ซึ่งสรุปรวมของหลักคิดดังกล่าวก็คือ การสร้างหลักประกันเพื่อความมั่นคงร่วมกันของคนในชุมชน สร้างกระบวนการจัดการตนเอง อยู่ร่วมกันอย่างพึ่งพา พึ่งพิง เป็นเครือข่ายความสัมพันธ์ที่โยงใยวิถีชีวิตของคนเข้ากับธรรมชาติ ความเชื่อ ศาสนา วัฒนธรรมและภูมิปัญญาท้องถิ่นนั่นเอง

 จากหลักการ แนวคิด และสภาพความเป็นจริงของตำบลแม่สาบ อำเภอสะเมิง จังหวัดเชียงใหม่ ที่ยังเป็นชุมชนชนบท มีวิถีชีวิตที่เชื่อมโยงกันในชุมชนแบบครอบครัว เครือญาติ และกิจกรรมทางสังคม ศาสนาและวัฒนธรรมประเพณี ดังนั้นความสัมพันธ์ของสมาชิกในตำบลจึงแน่นแฟ้นเป็นปึกแผ่น มีความเอื้อเฟื้อ เอื้ออาทรซึ่งกันและกัน จึงนำไปสู่แนวคิดการก่อตั้งกองทุนสวัสดิการชุมชนตำบลแม่สาบขึ้นมา เพื่อให้เป็นองค์กรประชาชนที่เข้ามาทำหน้าที่ดูแลคุ้มครองสวัสดิการให้กับสมาชิกในชุมชนตามศักยภาพ โดยเริ่มดำเนินการมา ตั้งแต่วันที่ 1 มิถุนายน 2557 โดยได้พัฒนา ได้รับความร่วมมือจากคณะกรรมการและสมาชิก จวบจนกระทั่งถึงวันนี้

**สถานที่ทำการ**

 เลขที่ 129 หมู่ที่ 4 บ้านปางเติม ตำบลแม่สาบ อำเภอสะเมิง จังหวัดเชียงใหม่

50250 โทรศัพท์ 09-3581-1997

**หมวดที่ 1**

**ข้อความทั่วไป**

ข้อ 1 ระเบียบนี้เรียกว่า “ระเบียบกองทุนสวัสดิการชุมชนตำบลแม่สาบ อำเภอสะเมิง จังหวัดเชียงใหม่”

ข้อ 2 ระเบียบนี้มีผลใช้บังคับตั้งแต่วันถัดจากวันที่ประธานกรรมการลงนามประกาศใช้เป็นต้นไป

ข้อ 3 ในระเบียบนี้

 “กองทุน” หมายถึง กองทุนสวัสดิการชุมชนตำบลแม่สาบ อำเภอสะเมิง จังหวัดเชียงใหม่

 “เงินสมทบ” หมายถึง เงินที่สมาชิกนำมาสมทบเป็นรายเดือนตามที่ระเบียบนี้กำหนด

 “คณะกรรมการ” หมายถึง คณะกรรมการบริหารกองทุนสวัสดิการชุมชนตำบลแม่สาบ อำเภอ

สะเมิง จังหวัดเชียงใหม่

 “ประธานกรรมการ” หมายถึง ประธานกรรมการบริหารกองทุนสวัสดิการชุมชนตำบลแม่สาบ อำเภอสะเมิง จังหวัดเชียงใหม่

ข้อ 4 ให้ประธานกรรมการรักษาการให้เป็นไปตามระเบียบนี้ และให้มีอำนาจออกคำสั่ง ประกาศ เพื่อให้การบริหารกองทุนเป็นไปอย่างมีประสิทธิภาพตามมติของคณะกรรมการ

ข้อ 5 วัตถุประสงค์ของกองทุน มีดังนี้

 5.1 เพื่อส่งเสริมการสมทบเงินของสมาชิกและเป็นการกระจายผลประโยชน์ในรูปของสวัสดิการร่วมกันอย่างทั่วถึง และเป็นธรรม

 5.2 เพื่อส่งเสริมการดำเนินงานในรูปแบบกลุ่มพึ่งตนเองตามหลักประชาธิปไตย

 5.3 เพื่อจัดสวัสดิการช่วยเหลือสมาชิกในชุมชนตำบลแม่สาบในการดำรงชีพและใช้จ่ายยามฉุกเฉิน

 5.4 เพื่อให้สมาชิกในชุมชนตำบลแม่สาบเกิดความรัก ความสามัคคี ความเอื้อเฟื้อเผื่อแผ่ เสียสละและมีความรับผิดชอบ ช่วยเหลือซึ่งกันและกัน

 5.5 เพื่อสร้างหลักประกันความมั่นคงของสมาชิกในชุมชน ให้มีความเป็นอยู่ที่ดีขึ้น

ข้อ 6 สำนักงานกองทุนสวัสดิการชุมชนตำบลแม่สาบ ตั้งอยู่เลขที่ 129 หมู่ที่ 4 บ้านปางเติม ตำบลแม่สาบ อำเภอสะเมิง จังหวัดเชียงใหม่ 50250 โทรศัพท์ 09-3581-1997

**หมวดที่ 2**

**คุณสมบัติของสมาชิก**

ข้อ 7 สมาชิกกองทุนต้องมีคุณสมบัติดังนี้

 7.1 มีภูมิลำเนาในเขตตำบลแม่สาบ อำเภอสะเมิง จังหวัดเชียงใหม่ มาอย่างน้อย 6 เดือน นับถึงวันยื่นใบสมัคร กรณีมีเหตุสงสัยในคุณสมบัติข้อนี้ต้องให้ประธานกรรมการชุมชนหรือผู้ใหญ่บ้านรับรอง

 7.2 เป็นข้าราชการ พนักงานของรัฐที่เข้ามาปฏิบัติหน้าที่ประจำในเขตตำบลแม่สาบ อำเภอสะเมิง จังหวัดเชียงใหม่ กรณีนี้ไม่ต้องนำคุณสมบัติตามข้อ 7.1 มาใช้บังคับ

 7.3 ไม่จำกัดเพศ – อายุ (ตั้งแต่แรกเกิดเป็นต้นไป)

 ผู้ที่เป็นสมาชิกตั้งแต่ 3 ปีขึ้นไปและมีเหตุจำเป็นต้องแจ้งย้ายออกจากภูมิลำเนาตำบลแม่สาบ อำเภอสะเมิง จังหวัดเชียงใหม่ หากประสงค์จะเป็นสมาชิกต่อไปให้ยกเว้นคุณสมบัติตามข้อ 7.1

ข้อ 8 การพ้นจากการเป็นสมาชิก สมาชิกกองทุนพ้นจากการเป็นสมาชิกด้วยเหตุต่อไปนี้

 8.1 ตาย

 8.2 ลาออก การลาออกต้องไม่มีภาระหนี้สินค้างชำระกับกองทุน

 8.3 คณะกรรมการมีมติด้วยคะแนนเสียงไม่น้อยกว่า 2 ใน 3 ของกรรมการที่เข้าร่วมประชุมให้พ้นจากการเป็นสมาชิกด้วยเหตุประพฤติเสื่อมเสีย และขัดต่อความสงบเรียบร้อยหรือศีลธรรมอันดี ซึ่งการกระทำดังกล่าวมีผลกระทบต่อภาพลักษณ์ของกองทุนหรือการบริหารกิจการกองทุน

**หมวดที่ 3**

**วิธีการรับสมัครสมาชิก**

ข้อ 9 การยื่นสมัครเข้าเป็นสมาชิกกองทุน ให้ดำเนินการดังนี้

 9.1 ผู้สมัครต้องยื่นใบสมัครด้วยตนเองหรือให้ผู้ได้รับมอบอำนาจหรือผู้ปกครองหรือผู้แทนโดยชอบธรรมตามกฎหมายกระทำการแทน

 9.2 ผู้สมัครต้องกรอกข้อความในใบสมัครและหนังสือแต่งตั้งผู้รับประโยชน์ตามแบบให้ครบถ้วนพร้อมลงลายมือชื่อเป็นหลักฐาน

 9.3 ผู้สมัครต้องยื่นใบสมัครและหนังสือแต่งตั้งผู้รับประโยชน์ที่กรอกข้อความครบถ้วน พร้อมแนบสำเนาทะเบียนบ้านและสำเนาบัตรประจำตัวประชาชนหรือหลักฐานอื่นที่ทางราชการการออกให้ อย่างละ 1 ชุด ต่อประธานกรรมการ ค่าธรรมเนียมแรกเข้าปีแรกฟรี ปีต่อไป 50 บาท ค่าธรรมเนียมแรกเข้าจะไม่คืนให้ไม่ว่ากรณีใดๆ

**หมวดที่ 4**

**คณะกรรมการ**

ข้อ 10 ให้คณะกรรมการบริหารกองทุน เพื่อดำเนินการบริหารจัดการ ควบคุมดูแลการดำเนินการตามระเบียบ ข้อบังคับกองทุน ประกอบด้วยกรรมการตำแหน่งต่างๆ รวมแล้วไม่น้อยกว่า 15 คน แต่ไม่เกิน 19 คน และให้คัดเลือกจากผู้แทนหมู่บ้าน ในเขตตำบลแม่สาบอย่างน้อยแห่งละ 1 คน

10.1 ประธานกรรมการ

10.2 รองประธานกรรมการ คนที่ 1

10.3 รองประธานกรรมการ คนที่ 2

10.4 เลขานุการ

10.5 ผู้ช่วยเลขานุการ

10.6 เหรัญญิก

10.7 ผู้ช่วยเหรัญญิก

10.8 กรรมการไม่น้อยกว่า 8 คน แต่ไม่เกิน 12 คน

ข้อ 11 คณะกรรมการให้มาจากการคัดเลือก วาระการดำรงตำแหน่งคราวละ 2 ปี กรณีมีตำแหน่งกรรมการว่างลงก่อนครบวาระ ให้คณะกรรมการประชุมคัดเลือกผู้มาดำรงตำแหน่งที่ว่างแทน และให้ผู้ได้รับแต่งตั้งแทนอยู่ในวาระเท่าที่เหลืออยู่ เว้นแต่วาระที่เหลือไม่ถึง 180 วัน จะไม่คัดเลือกผู้ใดแทนก็ได้

ข้อ 12 กรรมการบริหารพ้นจากตำแหน่งด้วยเหตุดังต่อไปนี้

12.1 ครบวาระ

12.2 ตาย

12.3 ลาออก โดยยื่นหนังสือต่อประธานกรรมการ

12.4 คณะกรรมการมีมติด้วยคะแนนเสียงไม่น้อยกว่า 2 ใน 3 ของกรรมการที่เข้าประชุม ให้พ้นจากตำแหน่งด้วยเหตุประพฤติเสื่อมเสีย และขัดต่อความสงบเรียบร้อยหรือศีลธรรมอันดีหรือปฏิบัติหน้าที่โดยมิชอบจนเป็นเหตุให้เกิดความเสียหายต่อภาพลักษณ์ของกองทุนหรือการบริหารกิจการกองทุน

ข้อ 13 การประชุมคณะกรรมการ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการที่มีอยู่ จึงจะเป็นองค์ประชุม

 การลงมติใดของคณะกรรมการเกี่ยวกับการบริหารกิจการกองทุนให้ใช้เกณฑ์เสียงข้างมากเป็นการตัดสิน

ข้อ 14 คณะกรรมการมีอำนาจหน้าที่ดังนี้

 14.1 ปฏิบัติหน้าที่ตามที่ระเบียบกำหนดโดยเคร่งครัด

 14.2 ตรวจสอบและรายงานสถานะการเงินเป็นลายลักษณ์อักษร แล้วแจ้งให้สมาชิกทราบในวันประชุมใหญ่สามัญประจำปี

 14.3 เสนอปรับปรุง แก้ไข เพิ่มเติมระเบียบ ข้อบังคับต่อที่ประชุมใหญ่สามัญประจำปี เว้นแต่กรณีหากการดำเนินการล่าช้าจะเกิดการเสียหายแก่การดำเนินการกองทุนให้ใช้มติคณะกรรมการปรับปรุงแก้ไข เพิ่มเติมระเบียบหรือข้อบังคับนั้นไปก่อนก็ได้ โดยต้องขออนุมัติต่อที่ประชุมใหญ่คราวต่อไป

 14.4 พิจารณาสนับสนุนการช่วยเหลือแก่บุคคล กลุ่ม งานสาธารณประโยชน์ต่างๆจากงบบริหารตามมติคณะกรรมการ

 14.5 จัดประชุมใหญ่สามัญประจำปี

 14.6 ลงมติในเรื่องอื่นใดกรณีที่ไม่ได้กำหนดไว้ในระเบียบนี้เพื่อให้การดำเนินกิจการกองทุนเป็นไปอย่างมีประสิทธิภาพ อำนวยความสะดวกและเกิดประโยชน์ส่วนรวมแก่สมาชิก โดยประกาศให้สมาชิกทราบเป็นลายลักษณ์อักษร

**หมวดที่ 5**

**สวัสดิการสมาชิก**

ข้อ 15 สมาชิกจะได้รับสวัสดิการดังนี้

15.1 สวัสดิการด้านการเกิด

 (1) แม่นอนโรงพยาบาลได้รับคืนละ 100.- บาท ปีหนึ่งไม่เกิน 5 คืน (ต้องเป็นสมาชิก)

 (2) ลูกเกิดได้สวัสดิการ 500.- บาท และต้องสมัครเป็นสมาชิกทันที

15.2 สวัสดิการด้านการเจ็บ

 (1) นอนโรงพยาบาลได้สวัสดิการคืนละ 100.- บาท ปีละไม่เกิน 10 คืน (จ่ายทุกโรค)

15.3 สวัสดิการด้านการเสียชีวิต (ตาย)

 (1) สมาชิกออมครบ 6 เดือน หรือ 180 วัน ได้ค่าทำศพ 2,000.- บาท

 (2) สมาชิกออมครบ 1 ปี ขึ้นไป ได้ค่าทำศพเพิ่มปีละ 200.- บาท

 15.4 สวัสดิการผู้ด้อยโอกาส/ผู้พิการ ช่วยเหลือรายละ 300.- บาท (ตามมติที่ประชุมคณะกรรมการ/สถานะทางการเงินของกองทุนสวัสดิการชุมชนตำบลแม่สาบ)

 15.5 สวัสดิการการมอบทุนการศึกษา ช่วยเหลือรายละ 200.- บาท (ตามมติที่ประชุมคณะกรรมการ/สถานะทางการเงินของกองทุนสวัสดิการชุมชนตำบลแม่สาบ)

 15.6 สวัสดิการช่วยเหลือผู้ประสบภัยพิบัติ อุทกภัย วาตภัย อัคคีภัย โดยได้รับสวัสดิการเป็นเงินครั้งละไม่เกิน 1,000.- บาท โดยให้คณะกรรมการกองทุนฯ ไปตรวจสอบสภาพความเสียหายและร่วมกันพิจารณาให้การช่วยเหลือเป็นรายกรณีตามความเหมาะสม

ข้อ 16 อัตราสวัสดิการที่กำหนดและประเภทของการจัดสวัสดิการสามารถเปลี่ยนแปลงได้ โดยขึ้นอยู่กับมติที่ประชุมคณะกรรมการและสถานะทางการเงินของกองทุน

**หมวดที่ 6**

**การรับสวัสดิการ**

ข้อ 17 สมาชิกที่มีสิทธิได้รับสวัสดิการต้องส่งเงินสมทบอย่างสม่ำเสมอ โดยมีระยะเวลาติดต่อกัน 6 เดือนขึ้นไป

ข้อ 18 สมาชิกที่ขาดส่งเงินสมทบเกิน 3 เดือนติดต่อกัน ไม่มีสิทธิขอรับเงินสวัสดิการ

ข้อ 19 การขอรับเงินสวัสดิการ สมาชิกหรือผู้รับประโยชน์ต้องนำหลักฐานดังต่อไปนี้มาประกอบการยื่นขอรับสวัสดิการ

19.1 การเกิด

 (1) สูติบัตร

 (2) สำเนาทะเบียนบ้าน

 19.2 การเจ็บ (นอน ร.พ.)

 (1) ใบรับรองแพทย์

 (2) สำเนาบัตรประจำตัวประชาชน

 (3) สำเนาทะเบียนบ้าน

 19.3 เสียชีวิต

 (1) ใบมรณบัตร

 (2) สำเนาบัตรประจำตัวประชาชน

 (3) สำเนาทะเบียนบ้าน

 19.4 สวัสดิการอื่น ๆ

 (1) สำเนาบัตรประจำตัวประชาชน

 (2) สำเนาทะเบียนบ้าน

หลักฐานตามข้อ 19.1 , 19.2 , 19.3 และ 19.4 ต้องลงลายมือชื่อหรือพิมพ์ลายนิ้วมือรับรองสำเนาถูกต้องทุกฉบับ และให้แจ้งที่ประชุมคณะกรรมการทราบในการประชุมครั้งต่อไป

**หมวดที่ 7**

**ที่มาของรายได้กองทุน**

ข้อ 20 เงินกองทุนมีรายได้จากแหล่งที่มาดังนี้

20.1 เงินสมทบรายเดือนจากสมาชิก

20.2 เงินบริจาคหรือมีผู้มอบให้

20.3 เงินสนับสนุนจากภาครัฐและภาคเอกชน

20.4 ดอกผลที่เกิดจากกองทุนหรือสินทรัพย์ของกองทุน

20.5 เงินดอกผลจากเงินฝากธนาคาร

**หมวดที่ 8**

**การบริหารจัดการ**กองทุน

ข้อ 21 เงินกองทุนสวัสดิการชุมชนฯ ให้นำฝากธนาคารของรัฐ ในชื่อบัญชี “กองทุนสวัสดิการชุมชนตำบลแม่สาบ”

ข้อ 22 การถอนเงิน เบิกจ่ายเงินกองทุนให้คณะกรรมการที่ได้รับการคัดเลือก เป็นผู้มีอำนาจสั่งจ่ายในการถอนเงิน โดยเงื่อนไขการสั่งจ่าย 2 ใน 3

ข้อ 23 กองทุนฯ สามารถเก็บเงินสดสำรองจ่ายเงินสวัสดิการไม่เกิน 15,000.- บาท

ข้อ 24 คณะกรรมการ คณะทำงาน หรือผู้ได้รับมอบหมายงานจากคณะกรรมการ มีสิทธิได้รับค่าตอบแทน ดังนี้

 24.1 ค่าตอบแทน แยกเป็น

 (1) ค่าตอบแทนคณะกรรมการเก็บเงินสมทบประจำเดือน คนละ 100 บาท

 (2) ค่าตอบแทนคณะกรรมการในการประชุม คนละ 100 บาท

 24.2 ค่าพาหนะเดินทาง แยกเป็น

 (1) ในเขตตำบลแม่สาบ เหมาจ่ายครั้งละ 100 บาท/คน

 (2) ในเขตอำเภอสะเมิง เหมาจ่ายครั้งละ 200 บาท/คน

 (3) ในเขตอำเภออื่นของจังหวัดเชียงใหม่ เหมาจ่ายครั้งละ 500 บาท/คน

 (4) นอกเขตจังหวัดเชียงใหม่ ให้เบิกจ่ายตามที่จ่ายจริงตามเอกสารประกอบการเบิกจ่าย

 24.3 ค่าวัสดุอุปกรณ์ในการดำเนินงาน ครั้งละไม่เกิน 5,000 บาท

**หมวดที่ 9**

**การประชุมใหญ่**

ข้อ 25 การประชุมใหญ่มี 2 ประเภท ดังนี้

 25.1 การประชุมใหญ่สามัญประจำปี ให้มีการประชุมอย่างน้อยปีละ1 ครั้ง ภายใน 30 วันหลังจากวันครบรอบปี

 25.2 การประชุมใหญ่วิสามัญ เป็นกรณีการประชุมที่คณะกรรมการ หรือสมาชิกเข้าชื่อกันไม่น้อยกว่า 20 คน เห็นควรจัดขึ้นเพื่อ

(1) พิจารณาเรื่องเร่งด่วน หากล่าช้าจะเกิดการเสียหายและไม่สามารถรอการประชุมใหญ่สามัญประจำปีได้ (ถ้ามีเหตุฉุกเฉินหรือภัยพิบัติต่างๆ)

(2) พิจารณาเรื่องสวัสดิการอื่น ๆ เป็นกรณีพิเศษ นอกเหนือจากสวัสดิการหลัก ๆ ตามที่ได้กำหนดไว้ในระเบียบนี้

 การลงมติใดๆ ในการประชุมใหญ่ตาม

หมวดนี้ ให้ใช้เกณฑ์เสียงข้างมากเป็นการตัดสิน

**หมวดที่ 10**

**การตีความระเบียบ**

ข้อ 26 กรณีมีข้อความใดในระเบียบนี้ที่ต้องตีความ หรือ ยกเว้นการปฏิบัติตามระเบียบให้ตัดสินโดยมติคณะกรรมการโดยนำวิธีการตามข้อ 13 วรรคสองมาใช้บังคับมติคณะกรรมการเป็นที่สิ้นสุดจะโต้แย้งมิได้

**หมวดที่ 11**

**บทเฉพาะกาล**

ข้อ 27 ให้คณะกรรมการบริหารกองทุนสวัสดิการชุมชนตำบลแม่สาบ ที่ได้รับการคัดเลือกตามบันทึกรายงานการประชุมกองทุนสวัสดิการชุมชนตำบลแม่สาบ ในวันที่ 28 พฤษภาคม 2557 ทำหน้าที่คณะกรรมการบริหารกองทุนสวัสดิการชุมชนตำบลแม่สาบต่อไปตามระเบียบนี้

ประกาศ ณ วันที่ 6 เดือน มิถุนายน พ.ศ. 2557

 (ลงชื่อ

(นายอนุรักษ์ แสนคำ)

ประธานกรรมการกองทุนสวัสดิการชุมชนตำบลแม่สาบ

อำเภอสะเมิง จังหวัดเชียงใหม่